**วิเคราะห์ผลกระทบที่อาจเกิดขึ้นจากร่างพระราชบัญญัติมาตรการของฝ่ายบริหารในการป้องกันและปราบปรามการทุจริต (ฉบับที่ ..) พ.ศ. ....**

**๑. วัตถุประสงค์และเป้าหมายของร่างพระราชบัญญัติ**

เพื่อแก้ไขปัญหาการทุจริตและประพฤติมิชอบซึ่งเป็นปัญหาสำคัญที่ส่งผลกระทบต่อสังคมและเศรษฐกิจของประเทศ การส่งเสริมและสนับสนุนให้เกิดการรวมตัวกันของประชาชนเพื่อป้องกันและปราบปราม การทุจริต จึงมีความจำเป็นที่จะต้องดำเนินการเพื่อให้ประชาชนเกิดความตระหนักรู้ถึงอันตรายของการทุจริตและประพฤติมิชอบ ทำให้สังคมเกิดความกล้าที่จะต่อต้านการทุจริตและประพฤติมิชอบ รวมทั้งทำให้มาตรการและกลไกในการป้องกันและปราบปรามการทุจริตเป็นไปอย่างมีประสิทธิภาพ และก่อให้เกิดผลขึ้นอย่างเป็นรูปธรรม ร่างพระราชบัญญัติมาตรการของฝ่ายบริหารในการป้องกันและปราบปรามการทุจริต (ฉบับที่ ..) พ.ศ. .... จึงกำหนดให้สำนักงาน ป.ป.ท. ดำเนินการเพื่อส่งเสริมและสนับสนุนให้ประชาชนรวมตัวกันเพื่อมีส่วนร่วมในการป้องกันและปราบปรามการทุจริต การรณรงค์ให้ความรู้ ต่อต้าน หรือชี้เบาะการทุจริตและประพฤติมิชอบ รวมทั้งเสริมสร้างทัศนคติและค่านิยมเกี่ยวกับความซื่อสัตย์สุจริตทั้งในภาครัฐและภาคเอกชน โดยมีความมุ่งหมาย ที่จะสร้างสังคมที่ต่อต้านการทุจริตและประพฤติมิชอบ อันจะนำไปสู่การลดอัตราการทุจริตและประพฤติมิชอบ ที่เกิดขึ้นในประเทศได้อย่างมีประสิทธิภาพและยั่งยืน

**๒. ความจำเป็นที่ต้องจัดทำร่างพระราชบัญญัติ**

 เนื่องจากรัฐธรรมนูญแห่งราชอาณาจักรไทย มาตรา ๖๓ กำหนดให้เป็นหน้าที่ของรัฐ ที่ต้องดำเนินการจัดให้มีกลไกในการส่งเสริมให้ประชาชนรวมตัวกันเพื่อมีส่วนร่วมในการรณรงค์ให้ความรู้ ต่อต้าน หรือชี้เบาะแสการทุจริตและประพฤติมิชอบ โดยได้รับความคุ้มครองจากรัฐ ประกอบกับเพื่อให้การปฏิบัติตามอนุสัญญาสหประชาชาติว่าด้วยการต่อต้านการทุจริต ค.ศ. ๒๐๐๓ (UNCAC) ข้อ ๑๓ การมีส่วนร่วมของสังคม และข้อ ๓๓ การคุ้มครองผู้รายงานข้อเท็จจริงเกี่ยวกับการกระทำผิดมีประสิทธิภาพยิ่งขึ้น รวมทั้งในปัจจุบันพระราชบัญญัติมาตรการของฝ่ายบริหารในการป้องกันและปราบปรามการทุจริต พ.ศ. ๒๕๕๑ และที่แก้ไขเพิ่มเติม ยังไม่มีเนื้อหาตามบทบัญญัติมาตรา ๖๓ ของรัฐธรรมนูญแห่งราชอาณาจักรไทยโดยตรง จึงมีความจำเป็นที่จะต้องแก้ไขเพิ่มเติมกฎหมายว่าด้วยมาตรการของฝ่ายบริหารในการป้องกันและปราบปราม การทุจริต เพื่อให้คณะกรรมการ ป.ป.ท. และสำนักงาน ป.ป.ท. สามารถมีส่วนร่วมในการดำเนินการตาม มาตรา ๖๓ ของรัฐธรรมนูญแห่งราชอาณาจักรไทย และเพื่อให้เป็นไปโดยสอดคล้องกับมาตรการและกลไก ที่กำหนดขึ้นตามกฎหมายประกอบรัฐธรรมนูญว่าด้วยการป้องกันและปราบปรามการทุจริต

**๓. การจัดทำร่างพระราชบัญญัตินั้นมีความสอดคล้องกับเรื่อง**

 **(๑) เจตนารมณ์ในการจัดตั้งสำนักงาน ป.ป.ท. ตามพระราชบัญญัติมาตรการของฝ่ายบริหาร ในการป้องกันและปราบปรามการทุจริต พ.ศ. ๒๕๕๑** เนื่องจากร่างพระราชบัญญัติมาตรการของฝ่ายบริหาร ในการป้องกันและปราบปรามการทุจริต (ฉบับที่ ..) พ.ศ. .... กำหนดให้สำนักงาน ป.ป.ท. มีอำนาจหน้าที่ในการดำเนินการเพื่อส่งเสริมและสนับสนุนให้ประชาชนรวมตัวกัน เพื่อมีส่วนร่วมในการป้องกันและปราบปราม การทุจริต รณรงค์ให้ความรู้ ต่อต้าน หรือชี้เบาะแส รวมทั้งเสริมสร้างทัศนคติและค่านิยมเกี่ยวกับความซื่อสัตย์สุจริตทั้งในภาครัฐและภาคเอกชน ซึ่งสอดคล้องกับเจตนารมร์ในการจัดตั้งสำนักงาน ป.ป.ท. ตามพระราชบัญญัติมาตรการของฝ่ายบริหารในการป้องกันและปราบปรามการทุจริต พ.ศ. ๒๕๕๑ กล่าวคือ ให้เป็นศูนย์กลางประสานงานกับหน่วยงานของรัฐที่เกี่ยวข้องทั้งหมด รวมทั้งกำหนดมาตรการต่างๆ เพื่อให้การป้องกันและปราบปรามการทุจริตในฝ่ายบริหารสามารถดำเนินการในลักษณะบูรณาการและมีประสิทธิภาพมากยิ่งขึ้น

 **(๒) หน้าที่รัฐและแนวนโยบายแห่งรัฐ** เนื่องจากรัฐธรรมนูญแห่งราชอาณาจักรไทย มาตรา ๖๓ บัญญัติให้เป็นหน้าที่ของรัฐที่ต้องส่งเสริมสนับสนุน และให้ความรู้แก่ประชาชนถึงอันตรายที่เกิดจากการทุจริตและประพฤติมิชอบทั้งในภาครัฐและภาคเอกชน และจัดให้มีมาตรการและกลไกที่มีประสิทธิภาพเพื่อป้องกันและ ขจัดการทุจริตและประพฤติมิชอบดังกล่าวอย่างเข้มงวด รวมทั้งกลไกในการส่งเสริมให้ประชาชนรวมตัวกัน เพื่อมีส่วนร่วมในการรณรงค์ให้ความรู้ ต่อต้าน หรือชี้เบาะแส โดยได้รับความคุ้มครองจากรัฐตามที่กฎหมายบัญญัติ รัฐธรรมนูญแห่งราชอาณาจักรไทย มาตรา ๗๘ บัญญัติให้รัฐต้องมีแนวนโยบายที่ส่งเสริมให้ประชาชนและชุมชน มีความรู้ความเข้าใจที่ถูกต้องเกี่ยวกับการปกครองระบอบประชาธิปไตยอันมีพระมหากษัตริย์ทรงเป็นประมุข และมีส่วนร่วมในการพัฒนาประเทศด้านต่างๆ การจัดทำบริการสาธารณะทั้งในระดับชาติและระดับท้องถิ่น การตรวจสอบการใช้อำนาจรัฐ การต่อต้านการทุจริตและประพฤติมิชอบ รวมตลอดทั้งการตัดสินใจทางการเมือง และการอื่นใดบรรดาที่อาจมีผลกระทบต่อประชาชนหรือชุมชน

 **(๓) ยุทธศาสตร์ชาติ ด้าน ๖ ด้านการปรับสมดุลและพัฒนาระบบการบริหารจัดการภาครัฐ (๔) การต่อต้านการทุจริตและประพฤติมิชอบ**

 **(๔) แผนพัฒนาเศรษฐกิจและสังคมแห่งชาติ ยุทธศาสตร์ที่ ๖ การบริหารจัดการในภาครัฐ การป้องกันการทุจริตประพฤติมิชอบและธรรมาภิบาลในสังคมไทย**

 **(๕) แนวทางการปฏิรูปประเทศ ในเรื่องปฏิรูปการเมืองการปกครองและธรรมาภิบาล ด้านปฏิรูประบบตรวจสอบอันเข้มข้นจากภาคประชาชนเพื่อต่อต้านคอร์รัปชั่น การฉ้อราษฎร์บังหลวง**

**๔. การดำเนินการเพื่อให้บรรลุวัตถุประสงค์**

 เนื่องจากปัจจุบัน ยังไม่มีส่วนราชการใดในฝ่ายบริหารรับผิดชอบในการดำเนินการเพื่อส่งเสริมสนับสนุนให้ประชาชนรวมตัวกัน เพื่อมีส่วนร่วมในการป้องกันและปราบปรามการทุจริต การรณรงค์ให้ความรู้ ต่อต้าน หรือชี้เบาะแสการทุจริตและประพฤติมิชอบ รวมทั้งการเสริมสร้างทัศนคติและค่านิยมเกี่ยวกับ ความซื่อสัตย์สุจริตทั้งในภาครัฐและเอกชน ดังนั้น เพื่อให้บรรลุวัตถุประสงค์ตามมาตรา ๖๓ ของรัฐธรรมนูญ แห่งราชอาณาจักรไทย จึงจำเป็นต้องแก้ไขเพิ่มเติมกฎหมายว่าด้วยมาตรการของฝ่ายบริหารในการป้องกันและปราบปรามการทุจริต เพื่อให้คณะกรรมการ ป.ป.ท. และสำนักงาน ป.ป.ท. สามารถมีส่วนร่วมในการดำเนินการตามบทบัญญัติแห่งรัฐธรรมนูญดังกล่าว รวมทั้งเพื่อให้การดำเนินการดังกล่าวเป็นไปโดยสอดคล้องกับมาตรการและกลไกที่เกี่ยวข้องตามกฎหมายประกอบรัฐธรรมนูญว่าด้วยการป้องกันและปราบปรามการทุจริต

ข้อดี ไม่ต้องออกกฎหมายฉบับใหม่ แต่อาศัยการแก้ไขเพิ่มเติมกฎหมายฉบับเดิมซึ่งจะสอดคล้องกับรัฐธรรมนูญแห่งราชอาณาจักรไทย มาตรา ๗๗ ที่บัญญัติให้รัฐพึงจัดให้มีกฎหมายเพียงเท่าที่จำเป็น

 ข้อเสีย อาจทำให้สำนักงาน ป.ป.ช. เกิดความสับสน เนื่องจาก ไม่ได้มีการกำหนดไว้ในกฎหมาย เป็นการเฉพาะ แต่ได้มีการบัญญัติรวมไว้ในพระราชบัญญัติมาตรการของฝ่ายบริหารในการป้องกันและปราบปรามการทุจริต พ.ศ. ๒๕๕๑ และที่แก้ไขเพิ่มเติม ซึ่งพระราชบัญญัติดังกล่าวมีบทบัญญัติทั้งในเรื่องการป้องกันและ การปราบปรามการทุจริตและประพฤติมิชอบ นอกจากนี้ การส่งเสริมและสนับสนุนให้ประชาชนรวมตัวกัน เพื่อมีส่วนร่วมในการป้องกันและปราบปรามการทุจริต ถือเป็นเรื่องใหม่สำหรับประเทศไทย หากมีการบัญญัติเนื้อหามาตรา ๖๓ ของรัฐธรรมนูญแห่งราชอาณาจักรไทยแยกเป็นกฎหมายเฉพาะ น่าจะมีความชัดเจน และประชาชนสามารถเข้าถึงได้โดยง่ายและสะดวกมากกว่า ประกอบกับ เดิมภารกิจงานตามพระราชบัญญัติมาตรการของฝ่ายบริหารในการป้องกันและปราบปรามการทุจริต พ.ศ.๒๕๕๑ และที่แก้ไขเพิ่มเติม มุ่งเน้นการดำเนินงานด้านการไต่สวนข้อเท็จจริง และชี้มูลกรณีเจ้าหน้าที่ของรัฐกระทำทุจริตในภาครัฐเป็นหลัก ซึ่งเป็นภารกิจด้าน งานปราบปรามการทุจริตเป็นหลัก ดังนั้น การแก้ไขเพิ่มเติมกฎหมายว่าด้วยมาตรการของฝ่ายบริหารในการป้องกันและปราบปรามการทุจริต โดยบัญญัติภารกิจงานตามมาตรา ๖๓ ของรัฐธรรมนูญแห่งราชอาณาจักรไทย ซึ่งเป็นภารกิจด้านงานป้องกันการทุจริตเพิ่มเติมไว้ในกฎหมาย ทำให้สำนักงาน ป.ป.ท. อาจต้องมีการปรับเปลี่ยนโครงสร้างของสำนักงาน ป.ป.ท. และต้องมีการอบรมบุคลากรของสำนักงาน ป.ป.ท. เพื่อให้สามารถดำเนินงาน ได้สอดคล้อง เหมาะสม และเป็นไปตามเจตนารมณ์แห่งบทบัญญัติมาตรา ๖๓ ของรัฐธรรมนูญแห่ง ราชอาณาจักรไทย

**๕. มาตรการที่บรรลุวัตถุประสงค์ของร่างพระราชบัญญัติ คือ**

(๑) แก้ไขเพิ่มเติมหน้าที่และอำนาจของคณะกรรมการ ป.ป.ท. และสำนักงาน ป.ป.ท. เพื่อให้สามารถมีส่วนร่วมดำเนินการตามมาตรา ๖๓ ของรัฐธรรมนูญแห่งราชอาณาจักรไทย กล่าวคือ คณะกรรมการ ป.ป.ท. มีหน้าที่และอำนาจในการกำกับดูแลสำนักงาน ป.ป.ท. ในการส่งเสริมและสนับสนุน ให้ประชาชนรวมตัวกันเพื่อมีส่วนร่วมในการป้องกันและปราบปรามการทุจริต และให้สำนักงาน ป.ป.ท. มีอำนาจหน้าที่ในการดำเนินการเพื่อส่งเสริมและสนับสนุนให้ประชาชนรวมตัวกันเพื่อมีส่วนร่วมในการป้องกันและปราบปรามการทุจริต รณรงค์ให้ความรู้ ต่อต้าน หรือชี้เบาะแส รวมทั้งเสริมสร้างทัศนคติและค่านิยมเกี่ยวกับ ความซื่อสัตย์สุจริตทั้งในภาครัฐและภาคเอกชน

 (๒) ให้มีคณะกรรมการร่วมภาคเอกชนขึ้น จำนวนไม่เกิน ๙ คน เพื่อให้คำเสนอแนะ ช่วยเหลือ และร่วมมือกันดำเนินการส่งเสริมและสนับสนุนให้ประชาชนรวมตัวกันเพื่อมีส่วนร่วมในการป้องกันและปราบปราม การทุจริต ซึ่งองค์ประกอบของคณะกรรมการดังกล่าว ประกอบด้วยเลขาธิการคณะกรรมการ ป.ป.ท. เป็นประธาน ผู้แทนสำนักงาน ป.ป.ช. จำนวน ๑ คน เป็นกรรมการ ผู้แทนภาคเอกชนที่เกี่ยวข้องกับการป้องกันและปราบปรามการทุจริต จำนวนไม่เกิน ๔ คน เป็นกรรมการ ผู้ทรงคุณวุฒิจำนวนไม่เกิน ๓ คน เป็นกรรมการ เจ้าหน้าที่สำนักงาน ป.ป.ท. ที่เลขาธิการคณะกรรมการ ป.ป.ท.แต่งตั้ง จำนวน ๑ คน เป็นเลขานุการ และผู้ช่วยเลขานุการ จำนวนไม่เกิน ๒ คน

(๓) การกำหนดให้ เมื่อคณะกรรมการ ป.ป.ท. มีมติกันบุคคลใดไว้เป็นพยาน ห้ามมิให้ดำเนิน คดีอาญาหรือดำเนินการทางวินัยกับบุคคลดังกล่าว

(๔) การแก้ไขเพิ่มเติมมาตรการป้องกันการทุจริตในภาครัฐเพื่อให้มีประสิทธิภาพยิ่งขึ้น โดยการกำหนดให้สำนักงาน ป.ป.ท. แจ้งหัวหน้าหน่วยงานของรัฐทราบเพื่อให้หน่วยงานของรัฐดำเนินการปรับปรุงแก้ไข กรณีหน่วยงานของรัฐใดมีวิธีปฏิบัติหรือการดำเนินการที่ไม่เป็นไปตามกฎหมายว่าด้วยการอำนวยความสะดวก ในการพิจารณาอนุญาตของทางราชการหรือเป็นเหตุให้เกิดความเดือดร้อนแก่ผู้ใช้บริการหรือประชาชน หรือเป็นเหตุให้เกิดความเสียหายแก่ทางราชการอย่างร้ายแรง

**๖. ผลกระทบและความคุ้มค่า**

 **๖.๑ ผู้ซึ่งได้รับผลกระทบจากการบังคับใช้กฎหมาย**

 (๑) หน่วยงานของรัฐทุกหน่วยงาน สำนักงาน ป.ป.ท.และหน่วยงานของรัฐอื่นที่ทำหน้าที่ในการป้องกันและปราบปรามการทุจริต

 (๒) คณะกรรมการ ป.ป.ท.

 (๓) ประชาชนทั่วไป

  **๖.๒ ผลกระทบที่เกิดขึ้น**

 **(๑) ด้านเศรษฐกิจ**

 ในเชิงบวก จะส่งผลกระทบต่อทั้งภาครัฐและเอกชน ทำให้เกิดความโปร่งใสในการประกอบธุรกิจ โดยในเอกชนช่วยลดต้นทุนการผลิต เพิ่มโอกาสในการแข่งขันทั้งในและต่างประเทศ เพิ่มรายได้ให้แก่ภาคธุรกิจ ประชาชนผู้บริโภคจะได้รับสินค้าและบริการที่คุณภาพดี ราคาถูกลง เพราะเอกชนไม่ต้องจ่ายเงินให้แก่เจ้าหน้าที่ของรัฐที่กระทำทุจริตและประพฤติมิชอบ ส่วนผลกระทบต่อภาครัฐ คือ เพิ่มรายได้เข้าประเทศ ประหยัดงบประมาณรายจ่ายของรัฐบาล ส่งเสริมให้เกิดการลงทุนจากต่างประเทศ ประเทศพัฒนาขึ้นในทุกๆ ด้าน

 ในเชิงลบ ในระยะแรกของการดำเนินการตามพระราชบัญญัติอาจต้องใช้งบประมาณในการส่งเสริมให้ประชาชนรวมตัวกันเพื่อการรณรงค์ให้ความรู้ ต่อต้าน หรือชี้เบาะแสการทุจริตและประพฤติมิชอบ โดยรัฐต้องจัดสรรเงินอุดหนุนให้เพียงพอเพื่อเป็นการส่งเสริมสนับสนุนประชาชนในการดำเนินกิจกรรมดังกล่าว

 **(๒) ด้านสังคม**

 ในเชิงบวก เป็นการส่งเสริมและสนับสนุนให้ประชาชนเกิดการรวมตัวกันเพื่อป้องกันและปราบปรามการทุจริต อันทำให้สังคมเกิดการต่อต้านการทุจริตและประพฤติมิชอบได้อย่างกว้างขวาง และ ช่วยลดปัญหาการทุจริต สร้างทัศนคติและค่านิยม ลดความเหลื่อมล้ำของสังคม และสิทธิในการได้รับบริการ จากรัฐ

 ในเชิงลบ ไม่มี

  **(๓) ด้านสิทธิและเสรีภาพของบุคคล**

 ในเชิงบวก มีหลักประกันในการไม่ดำเนินคดีอาญาและวินัยกับบุคคลหรือผู้ถูกกล่าวหา ในคดีที่เกี่ยวเนื่องกับคดีซึ่งตนได้ให้ถ้อยคำหรือข้อมูลที่สำคัญไว้แล้ว ในการที่จะใช้เป็นพยานในการวินิจฉัยชี้มูลความผิดของเจ้าหน้าที่รัฐรายอื่น

 ในเชิงลบ ไม่มี

**๗. ประโยชน์ที่ประชาชนและสังคมจะได้รับ**

 **๗.๑ ประชาชนจะมีการดำรงชีวิตที่ดีขึ้นในเรื่องใด อย่างไร และเพียงใด หรือเป็นการอำนวยความสะดวก แก่ประชาชนมากน้อยเพียงใด**

 เนื่องจากกฎหมายดังกล่าวกำหนดให้มีการส่งเสริมสนับสนุนให้ประชาชนรวมตัวกันเพื่อมีส่วนร่วม ในการป้องกันและปราบปรามการทุจริต และการรณรงค์ให้ความรู้ ต่อต้าน หรือชี้เบาะแส รวมทั้งการเสริมสร้างทัศนคติและค่านิยมเกี่ยวกับความซื่อสัตย์สุจริตทั้งในภาครัฐและภาคเอกชน นอกจากนี้ ยังกำหนดให้สำนักงาน ป.ป.ท. มีหน้าที่ ในการกำกับดูแลการดำเนินงานของหน่วยงานของรัฐให้เป็นไปตามกฎหมายว่าด้วยการอำนวยความสะดวกในการพิจารณาอนุญาตของทางราชการ ดังนั้น ปัญหาการทุจริตและประพฤติมิชอบก็จะลดน้อยลง เมื่อปัญหาการทุจริตและประพฤติ มิชอบลดลง คุณภาพการดำรงชีวิตของประชาชนจะดีขึ้น เนื่องจากเจ้าหน้าที่ของรัฐ จะปฏิบัติหน้าที่อย่างเที่ยงตรง เป็นไปตามกฎหมาย ประชาชนได้รับการอำนวยความสะดวกในการติดต่อราชการจากเจ้าหน้าที่ของรัฐอย่างเท่าเทียมกัน โดยปราศจากการเลือกปฏิบัติอย่างไม่เป็นธรรม

 **๗.๒ เศรษฐกิจหรือสังคมมีการพัฒนาอย่างยั่งยืนได้เพียงใด**

 เมื่อปัญหาการทุจริตและประพฤติมิชอบลดน้อยลง นักลงทุนชาวต่างชาติจะเกิดความเชื่อมั่นและเข้ามาลงทุนในประเทศ ทำให้เศรษฐกิจและสังคมพัฒนา เนื่องจากมีการจัดสรรการใช้งบประมาณและทรัพยากรในโครงการต่างๆ ที่มีเป้าหมายเพื่อพัฒนาคุณภาพชีวิตของประชาชนชนอย่างเหมาะสม

 **๗.๓ การประกอบกิจการเป็นไปโดยสะดวกหรือลดต้นทุนของผู้ประกอบการได้มากน้อยเพียงใด**

การประกอบกิจการจะเป็นไปโดยสะดวก และลดต้นทุนในการผลิต เนื่องจากผู้ประกอบการไม่ต้องจ่ายเงินนอกระบบเพื่อเป็นค่าสินบนให้แก่เจ้าหน้าที่ของรัฐ สินค้าจะมีราคาไม่สูงเกินความเป็นจริง เนื่องจากต้นทุนของผู้ประกอบการลดลง เศรษฐกิจของประเทศก็จะเจริญเติบโต

 **๗.๔ ยกระดับความสามารถในการแข่งขันของประเทศได้มากน้อยเพียงใด**

 สามารถยกระดับการแข่งขันของประเทศได้ กล่าวคือ สินค้าและบริการจะมีต้นทุนการผลิตที่ไม่สูง เนื่องจากไม่ต้องจ่ายค่าสินบนค่าเจรจาในการดำเนินธุรกิจให้กับเจ้าหน้าที่ของรัฐ ทำให้สินค้าของไทยไปแข่งขันในต่างประเทศได้ นักลงทุนทั้งจากต่างประเทศก็ต้องการเข้ามาลงทุน เพราะไม่ต้องเสียค่าใช้จ่ายนอกระบบที่ไม่เป็นธรรม ทำให้ระบบเศรษฐกิจพัฒนา ประเทศมีเสถียรภาพทางการเงิน

 **๗.๕ ส่งเสริมการวิจัยและพัฒนามากน้อยเพียงใด**

ส่งเสริมให้ประชาขนมีส่วนร่วมในการแก้ไขปัญหาการทุจริตและประพฤติมิชอบ

  **๗.๖ เสริมสร้างประสิทธิภาพหรือนวัตกรรมในการปฏิบัติราชการอย่างไร**

สร้างกลไกขึ้นใหม่โดยเน้นการแก้ปัญหาการทุจริตและประพฤติมิชอบ โดยให้ประชาชนเข้ามา มีส่วนร่วมในการป้องกันและปราบปรามการทุจริต ผ่านกิจกรรมใน ๓ ด้าน คือ รณรงค์ให้ความรู้ ต่อต้าน และ ชี้เบาะแส ซึ่งรัฐจะให้ความคุ้มครองแก่ผู้ดำเนินกิจกรรมทั้งสามตามกฎหมาย

 **๗.๗ สามารถลดงบประมาณแผ่นดินได้มากน้อยเพียงใด**

เมื่อภาคประชาชนเข้ามามีส่วนร่วมในการป้องกันและปราบปรามการทุจริต สังคมจะเกิดการต่อต้านการทุจริตและประพฤติมิชอบได้อย่างกว้างขวาง ทำให้การใช้งบประมาณแผ่นดินที่ไม่เกิดประโยชน์หรือฟุ่มเฟือยลดน้อยลง

**๘. ความคุ้มค่าของร่างพระราชบัญญัติเมื่อคำนึงถึงงบประมาณที่ต้องใช้ ภาระหน้าที่ที่เกิดขึ้นกับประชาชนและ การที่ประชาชนจะต้องถูกจำกัดสิทธิเสรีภาพเทียบกับประโยชน์ที่ได้รับ**

 ร่างพระราชบัญญัตินี้ไม่มีบทบัญญัติที่จำกัดสิทธิและเสรีภาพของประชาชน แต่มุ่งเน้นการส่งเสริมและสนับสนุนให้เกิดการรวมกลุ่มของประชาชนเพื่อมีส่วนร่วมในการป้องกันและปราบปรามการทุจริต รณรงค์ ให้ความรู้ ต่อต้าน หรือชี้เบาะแส รวมทั้งเสริมสร้างทัศนคติและค่านิยมเกี่ยวกับความซื่อสัตย์สุจริตทั้งในภาครัฐและภาคเอกชน เป็นผลให้เกิดการต่อต้านการทุจริตในสังคมอย่างกว้างขวาง มีประสิทธิภาพ และเป็นรูปธรรม ซึ่งเมื่อพิจารณาถึงความคุ้มค่าของภารกิจกับงบประมาณที่ต้องใช้ และภาระหน้าที่ที่เกิดขึ้นกับประชาชน แม้รัฐอาจต้อง ใช้งบประมาณเป็นจำนวนมากและหน่วยงานของรัฐต่างๆ จะมีภาระหน้าที่เพิ่มขึ้นในการรณรงค์ให้ความรู้ ต่อต้าน หรือ ชี้เบาะแส แต่อย่างไรก็ตาม ผลที่จะได้รับเมื่อภารกิจตามกฎหมายนี้สัมฤทธิ์ผล คือ ปัญหาการทุจริตและประพฤติมิชอบ ในประเทศไทยจะลดน้อยลง ประชาชนจะมีทัศนคติและค่านิยมที่ไม่ยอมรับการทุจริตในทุกรูปแบบ ทำให้ประเทศชาติสามารถพัฒนาได้อย่างมั่นคงและยั่งยืนต่อไป

.................................